Da betjente fra Midt- og Vestjyllands Politi i februar sidste år var en tur forbi Thylejren, havde de en narkohund med sig, og det skulle vise sig at være en god idé. Under besøget viste hunden pludselig interesse for en skurvogn, som ved nærmere undersøgelse viste sig at være indrettet som et væksthus til dyrkning af hampplanter. Det har nu kostet en 40-årig beboer i lejren 10 måneders ubetinget fængsel. Han blev mandag ved retten i Holstebro dømt for dyrkning af 470 hampplanter og besiddelse af 1,6 kilo skunk. Manden, der var hidtil ustraffet, nægtede sig skyldig, men blev alligevel dømt for at overtræde straffelovens paragraf om besiddelse af narko med henblik på videresalg. - Politiet har fokus på Thylejren, og jeg er tilfreds med, at arbejdet også giver resultat i retten, siger anklagerfuldmægtig Katrine Melgaard i en kommentar til dommen. Retten lagde i sin afgørelse vægt på, at skurvognen var indrettet med det, der betegnes som et professionelt setup med udstyr til vand, varme og ventilation. Den 40-årige bad om 14 dage til at overveje, om han vil anke dommen til landsretten.

Referat:
Narkohund snusede sig frem til et væksthus med vand, varme og ventilation i Thylejren.